སྔགས་
བཟླ་དུས་ངས་ལད་མོ་གྱིས་ཟེར་ནས་མཁའ་འགྲོའི་སྐད་དུ་འབྲེལ་ལ་མ་བྲེལ་བའི་གདངས་སྙན་པོ་
བྱས། ཚོགས་ཀྱི་དུས་བླ་མ་ལ་བདུད་རྩི་དྲངས་དུས་འདི་མཁའ་འགྲོའི་དམ་རྫས་ཡིན་པས་ཅིས་ཀྱང་
བསྟེན་དགོས་ཟེར་ཞིང་ལྷག་མེད་དུ་དྲངས། དེའི་ཚེ་སློབ་མ་རྣམས་ཀྱང་ཉམས་འུར་ནས་གླུ་ལེན་བྲོ་
བརྡུང་། ཐ་མལ་གྱི་གཉིད་ལས་འདས་པའི་འོད་གསལ་རྩེ་གཅིག་ཏུ་ཤར། དཔའ་བོ་དང་། མཁའ་
འགྲོ། ཆོས་སྐྱོང་སྣ་ཚོགས་པའི་གཟུགས་བརྙན་མངོན་སུམ་དུ་མཐོང་ནས། བུད་མེད་ནག་མོ་གཅིག་
གིས་ཕྱེ་ཕུད་ཉམས་འདུག་ཟེར་བ་དང་། དམ་ཅན་མི་དཀར་པོར་བསྟན་ནས་ངའི་གཏོར་མ་ལ་མར་
རྒྱན་ཆད་ཟེར་བ་དང་། ཇོ་བོ་ལྡང་ལྷ་མི་དཀར་ཅན་དུ་འོངས་ནས་གཏོར་མ་འདོད་པ་ལ་དམར་གཏོར་
བྱིན་པས་མ་འདོད་པ་དང༌། མཁའ་འགྲོའི་ཚོགས་ཀྱིས་བླ་མ་ལ་གདུགས་དབུབ་པ་དང༌། སྐོར་བ་
10

ཀུན་མཁྱེན་ཀློང་ཆེན་པའི་རྣམ་ཐར་མདོར་བསྡུས།
བྱེད་པ་དང༌། ཧཱུཾ་དང་ཕཊ་ལ་སོགས་པའི་སྒྲ་དྲག་པོ་དང་། ཐུགས་ཆོམ་ཆེན་པོ་སོགས་ཆོ་འཕྲུལ་
བསམ་གྱིས་མི་ཁྱབ་པ་བྱུང་བས། རྣལ་འབྱོར་པ་གཅིག་གིས་དོ་ནུབ་གནམ་ས་ངོ་ལོག་པ་འདུག ཤ་
དུམ་ཁྲག་དུམ་བྱེད་ལས་ཆེ་ཟེར་ནས་སྐྲག་པ་སོགས་བྱུང་། དེ་བཞིན་འོད་དེ་གུང་རྒྱལ། གཉན་ཆེན་
ཐང་ལྷ། སྨན་མོ་མཆེད་བདུན་སོགས་གཏོར་མ་ལེན་དུ་འོངས། རྡོ་རྗེ་ཕག་མོ་སྐུ་མཐིང་ག་རིན་པོ་ཆེ་
དང་རུས་པས་བརྒྱན་པ་མངོན་སུམ་བྱོན། ལྷ་ལྡན་དུ་ཇོ་བོ་མཆོད་ཚེ་མཛོད་སྤུ་ནས་འོད་ཟེར་འཕྲོས་
པ་ཐིམ་པས་སྔོན་གནས་རྗེས་སུ་དྲན། མཁའ་འགྲོ་སྙིང་ཐིག་གི་ཆོས་སྒོ་ཕྱེས་ཚེ་ཨོ་རྒྱན་ཡབ་ཡུམ་
གྱིས་དབང་བསྐུར་ཞིང་གདམས་པ་གཏད། མཚན་ཨོ་རྒྱན་དྲི་མེད་འོད་ཟེར་དང་རྡོ་རྗེ་གཟི་བརྗིད་དུ་
གསོལ། བི་མའི་ལུང་བཞིན་ཞྭ་ལྷ་ཁང་ཞིག་གསོ་མཛད་སྐབས། གསེར་བཏོན་པ། དམ་ཅན་བྱིས་
པའི་ཚུལ་དུ་བརྫུས་ནས་གྲོགས་བྱས། རབ་གནས་མཛད་དུས་སྐུའི་བཀོད་པ་སྣ་ཚོགས་བསྟན་པ་
དང་། སངས་རྒྱས་བྱང་སེམས་ནམ་མཁའ་གང་བས་ཤིས་བརྗོད་མེད་ཏོག་འཐོར། ཁྱད་པར་དུ་
མགོན་པོ་བྱམས་པས། སྐྱེ་བ་གཉིས་ཀྱི་འོག་ཏུ་པདྨ་བརྩེགས་པའི་ཞིང་དུ་བདེ་གཤེགས་རི་རབ་མར་
མེའི་རྒྱལ་མཚན་དུ་འགྱུར་བར་ལུང་བསྟན། ཚེས་བཅུའི་དུས་གུ་རུ་འཁོར་བཅས་དངོས་སུ་བྱོན་ནས་
བྱིན་གྱིས་བརླབས། གཞན་ཡང་གངས་རི་ཐོད་དཀར་དང༌། ཤུག་གསེབ། ཏི་སྒྲོའི་གནས་ཀྱིས་
མཚོན་པའི་གནས་རྣམས་སུ་རྩེ་གཅིག་པའི་སྒྲུབ་པ་དང་། སྐལ་ལྡན་རྣམས་ལ་ཟབ་ཆོས་འདོམས་པ་
སོགས་འཆད་པ་དང་། དགོས་པ་ཁྱད་པར་ཅན་གྱི་རྩོམ་པ་དང་། ཞྭའི་ལྷ་ཁང་གིས་མཚོན་པའི་རྟེན་
གསུམ་ཉམས་པ་རྣམས་གསོ་བ་སོགས་རྒྱལ་བསྟན་འཁོར་ལོ་གསུམ་གྱི་བྱ་བས་དུས་འདའ་བར་
མཛད། གཞན་གདུལ་བར་དཀའ་བའི་ཕྱོགས་གློ་མོན་དགེ་སྡིག་མི་ཤེས་པ་དང་། མོན་བུམ་ཐང་
སོགས་དམ་པའི་ཆོས་ཀྱི་སྒྲ་མི་གྲགས་པ་རྣམས་སུའང་། བརྩེ་བ་ཆེན་པོས་དགེ་བཅུའི་ལམ་ལ་
བཀོད། བསྟན་སྲུང་རྣམས་ཀྱི་ཕྲིན་ལས་དང་བཅས་པས་རི་རྒྱ། ཀླུང་རྒྱ་སོགས་ཐམས་ཅད་བདེ་
འཇམ་ཡུགས་གཅིག་ཏུ་མཛད། ཚོགས་པ་རྒྱ་མཚོ་ལྟ་བུའི་དགེ་འདུན་གྱི་སྡེ་བཙུག །
དེ་བཞིན་དུ་ལྷོ་བྲག་དང་། ཡར་འབྲོག ལྷ་ལྡན། གཡོར་པོ་སོགས་གདན་འདྲེན་ཞུ་ནན་ཆེ་བ་
རྣམས་སུ་ཕེབས་ཏེ། རང་རང་གི་སྐལ་པ་དང་འཚམས་པའི་དམ་པའི་ཆོས་ཀྱིས་ཚིམས་པར་མཛད།
11

ཀུན་མཁྱེན་ཀློང་ཆེན་པའི་རྣམ་ཐར་མདོར་བསྡུས།
དེ་སྐབས་ཆེ་བར་གྲགས་པའི་ཁྲི་དཔོན་རྡོ་རྗེ་རྒྱལ་མཚན། ཏཱ་སི་བྱང་ཆུབ་རྒྱལ་མཚན། སི་ཏུ་ཤཱཀྱ་
བཟང་པོ་སོགས་བླ་ཆེན་དང་དཔོན་སྐྱ་ཆེ་འདོད་ཀྱིས་ང་རྒྱལ་ཞིང་། སྔར་སྡང་ཞུགས་ཅན་རྣམས་ཀྱང་
ཞབས་ལ་བཏུད་ཅིང་གདན་འདྲེན་སོགས་མང་ཡང་། ཐུགས་རྒྱུད་ཁེངས་པའི་དྲེགས་པ་མི་མངའ།
བླ་ཆེན་གྱི་ལད་མོ་མི་མཛད། མི་ཆེན་གྱི་ངོ་བསྲུང་མི་གནང་། དེ་དག་གི་ཚེ་དད་རྫས་ཅི་བྱུང་བའི་སུམ་
གཉིས་ཚེས་བཅུ་སོགས་དུས་མཆོད་ལ་བཏང་ཞིང༌། སུམ་ཆ་གཅིག་འཕྲལ་དགོས་ཀྱི་འཚོ་བ་དང་།
བུ་སློབ་གཟིགས་སྐྱོང་མཛད་པའི་དམ་བཅའ་བརྟན་པོར་གནང་། དད་ཟས་ཆུད་མི་གསོན་པའི་ཆེད།
དུས་མཆོད་ཀྱི་ཟན་ཡང་དར་བ་དང་སིང་པོས་བརྫི་ཞིང་། སྤྱན་ལམ་དུ་བྱུང་བའི་བཟའ་བཏུང་མཆོད་
པའི་དམིགས་བསྒོམས་བྱས་པ་ལ། ཆེ་བཙུན་གལ་པོ་ཆེ་སུ་བྱུང་ཡང་འདི་ཟོས་པས་མི་འཇུ་གསུངས་
ནས་མི་གནང་། སྐུ་ཆས་དང་ཕྱག་རྫས་ཚུན་ཆད་སྤང་དག་ལན་གསུམ་དུ་མཛད་ཅིང༌། འགྱེད་མཛད་
དུས་གྲལ་མཐོ་བ་རྣམས་ཀྱི་སྐལ་པ་ཆད་དོགས་མེད་གསུངས་ནས། གྲལ་གཞུག་ནས་ཡར་འགྱེད།
བཀུར་བསྟི་དགེ་འདུན་ལ་དགོས་པ་ཡིན་གསུངས་ནས་སྐྱེ་ནག་ལ་མི་གནང་། ཆེན་པོར་འདོད་པ་
རྣམས་ལ་གདན་མི་འདིང་། བཀུར་བསྟི་མི་མཛད་པ་ཐུགས་ཀྱི་དམ་བཅའ་ཡིན། འབྱོར་ལྡན་ཕྱུག་པོ་
རྣམས་ཀྱིས་ཚོགས་བསགས་དང་འབུལ་བ་ཇི་ཙམ་བྱས་ཀྱང་ཡོན་བསྔོ་མཛད་པ་ལས། ཐུགས་ལ་
བཏགས་པ་ཞལ་ནས་མི་འདོན། གདབ་ལན་དང་གནང་སྦྱིན་མི་མཛད། བྱས་ན་ཚོང་དུ་འགྲོ་བས་
ཁོའི་དངོས་པོ་ཆུད་ཟོས་སུ་འགྲོ་བ་ཡིན་གསུངས། ཤཱཀྱ་ཐུབ་པ་ལ་རས་ཡུག་གསེར་སྲང་སྟོང་རི་བ་
ཕུལ་ཡང་བསྔོ་བ་མཛད་པ་ལས་གནང་སྦྱིན་མཛད་པའི་སྲོལ་མེད། ཚོགས་བསགས་དང་ཆེ་འདོན་
སོགས་ཡོན་བདག་གིས་བྱ་རྒྱུ་ཡིན། ཡོན་མཆོད་གོ་ལོག་ཏུ་སོང་ན་ནན་ཏར་མི་བཟང་བའི་གཏམ་
རྒྱུད་དང་། ལུང་འདྲེན་མང་དུ་མཛད། སྤྲང་པོ་སོགས་ཉམས་ཆུང་ཞིག་གིས་སྐྱོ་ནག་ཞིག་དྲངས་ནའང་
ཞིམ་ཞིམ་ལྟར་གསོལ་ནས། མདོ་བསྔོ་དང་ཡོན་བཤད་རྒྱས་པ་རེ་མཛད་པ་སོགས་མཐུན་སྣང་ཕྱི་ཡི་
རྣམ་ཐར་ཙམ་ལའང་དང་བ་འདྲེན་པའི་མཛད་སྤྱོད་བསམ་གྱིས་མི་ཁྱབ།
དེ་བཞིན་དུ་ཟོལ་མེད་བརྩེ་བ་ཆེན་པོས་ཕྱི་རབས་བསྟན་འགྲོའི་དོན་དུ་གནང་བའི་ཕྱི་ཡི་
གནས་དང་ནང་གི་གནས་དང་དེ་ཁོ་ན་ཉིད་ཀྱི་གནས་གསུམ་དུ་རྣམ་པར་བཞག་པའི་གསུང་རབ་ཉིད་
12

ཀུན་མཁྱེན་ཀློང་ཆེན་པའི་རྣམ་ཐར་མདོར་བསྡུས།
ཀྱིས་མཛད་པའི་དཀར་ཆག་རིན་ཆེན་མཛོད་ཁང་དུ་བཀོད་པ་ལྟར། བསྟོད་ཚོགས་དང་། གཏམ་
ཚོགས། བྱམས་ཆོས་སྡེ་ལྔའི་སྤྱི་དོན། མངོན་རྟོགས་རྒྱན་གྱི་ལུས་རྣམ་བཞག་གི་གསལ་བྱེད་རྒྱན་གྱི་
སྣང་བ། འདུལ་བ་ཀ་རི་ཀའི་གསལ་བྱེད་འོད་ཀྱི་སྙེ་མ། རང་རྒྱུད་ཤར་གསུམ་གྱི་གཞུང་གི་དོན་
བསྡུས། དབུ་མ་ཐལ་འགྱུར་བའི་གནས་གསལ་རབ་ཏུ་མི་གནས་པའི་དོན་བསྡུས། ཟབ་མོ་མདོ་ལྔའི་
བཤད་པ། བདེན་གཉིས་རབ་ཏུ་དབྱེ་བ་ལ་འཇུག་པ། རྒྱན་འགྲེལ། རྩ་ཤེར་འགྲེལ། འཇུག་འགྲེལ་
སོགས་མང་དུ་མཛད་ཡོད་པ་ལས་མཚན་ཉིད་ཐེག་པའི་སྐོར་གནས་དུས་ཀྱི་དབང་གིས་དེང་སང་
མཇལ་བའི་སྐལ་བ་མ་གྱུར་ཀྱང་། མདོ་དང་སྔགས་ཀྱི་ཆོས་ཚུལ་གྱི་དགོངས་དོན་མ་ནོར་བ་གཏན་ལ་
འབེབས་པའི་བསྟན་བཅོས་བདེ་བར་གཤེགས་པའི་གསུང་རབ་དང་གཉིས་སུ་མ་མཆིས་པའི་གཞུང་
ལུགས་ཆེན་མོ་མཛོད་ཆེན་བདུན་དང༌། ངལ་གསོ་སྐོར་གསུམ། མུན་སེལ་སྐོར་གསུམ་སོགས་
དགོངས་པ་ཀློང་ཆེན་ཡངས་པ་ཡེ་ཤེས་ཀྱི་འཁོར་ལོ་ལས་རང་བྱུང་བའི་ཚུལ་དུ་བབ་པའི་སྔགས་
རྫོགས་ཀྱི་སྐོར་ཕལ་ཆེར་རྒྱལ་བསྟན་ཡུན་གནས་ཀྱི་སྙིང་པོར་འཛམ་གླིང་ན་ཉི་ཟླ་ལྟར་གསལ་བཞིན་
བཞུགས་པ་སྟེ།
ཇི་སྐད་དུ། ཆོས་རྗེ་དཔལ་སྤྲུལ་རིན་པོ་ཆེའི་ཞལ་ནས། རྒྱལ་བའི་བསྟན་པ་ཇི་སྙེད་ཡོངས་
རྫོགས་པའི། །གཞུང་བཟང་ཀུན་མཁྱེན་བླ་མས་བཀྲལ་འདི་འདྲ། །འཕགས་བོད་མཁས་གྲུབ་སྐྱེ་བོ་
སུ་ཡིས་ཀྱང་། །སྔོན་ཆད་འཛམ་གླིང་ལྗོངས་འདིར་བཞག་པ་མེད། །ཅེས་དང་། ཀུན་མཁྱེན་བླ་མ་
འཇའ་ལུས་སྒྱུ་མའི་སྐུ། །སྔོན་ཞིག་བཞུགས་ཀྱི་ད་ལྟ་མེད་པ་མིན། །མཐོང་བར་ནུས་ན་རང་གི་མདུན་
ན་བཞུགས། །རྟོག་པས་བསྒྲིབས་ན་མངོན་སུམ་བྱོན་ཀྱང་ཅི། །གསུང་གི་གནད་འདི་རྟོགས་པའི་འདྲ་
འབག་སྟེ། །ཡེ་ཤེས་ཆེན་པོ་ཚིག་དོན་བྱིན་གྱིས་བརླབས། །མོས་གུས་ཅན་ལ་བདེན་ཚིག་གཏད་རྒྱ་
མཛད། །ངེས་པར་བསྟེན་ན་བླ་མ་འདི་རང་ཡིན། །ཞེས་སོགས་གསུངས་པ་ལྟར་རོ། །གཞན་ཡང་
ཀུན་མཁྱེན་བླ་མས་གསུང་གི་བདུད་རྩིས་བསྐྱངས་ཤིང་བརྒྱུད་པ་འཛིན་པའི་ཐུགས་སྲས་ཞལ་སློབ་
གཙོ་བོར་གྱུར་པ། མཁས་གྲུབ་ཁྱབ་བརྡལ་ལྷུན་གྲུབ། མཁས་གྲུབ་བདེ་ལེགས་རྒྱ་མཚོ། མཁས་
གྲུབ་ཆོས་ཀྱི་གྲགས་པ་སྟེ་གྲགས་པ་ཐོབ་པའི་མཁས་གྲུབ་གསུམ། སྤྲུལ་སྐུ་དཔལ་འབྱོར་རྒྱ་མཚོ།
13

ཀུན་མཁྱེན་ཀློང་ཆེན་པའི་རྣམ་ཐར་མདོར་བསྡུས།
སློབ་དཔོན་སངས་རྒྱས་ཀུན་དགའ། སློབ་དཔོན་བློ་གྲོས་བཟང་པོ། སྟག་མགོའི་བྱ་བྲལ་ཆོས་རྗེ་སྟེ་
བསྟན་པ་སྤེལ་བའི་བཤེས་གཉེན་བཞི། འདན་སྒོམ་ཆོས་གྲགས་བཟང་པོ། རྒྱལ་སྲས་བཟོད་པ་
གྲགས་པ། བླ་མ་དཔལ་མཆོག གུ་རུ་ཡེ་ཤེས་རབ་འབྱམས། གཞོན་ནུ་སངས་རྒྱས་ཏེ་ཐུགས་སྲས་
བུ་ཆེན་ལྔ། ཕ་རྒོད་རྟོགས་ལྡན་རྒྱལ་པོ། རྣལ་འབྱོར་འོད་ཟེར་གོ་ཆ། གུ་རུ་འོད་གསལ་རང་གྲོལ།
བྱ་བཏང་བསོད་ནམས་འོད་ཟེར་ཏེ་གྲུབ་པ་ཐོབ་པའི་རྣལ་འབྱོར་པ་བཞི་རྣམས་དང་། གཞན་ཡང་
འཁྲུལ་ཞིག་སངས་རྒྱས་དབོན་པོ། གླུ་མཁན་བསོད་ནམས་སེང་གེ། ཨོ་རྒྱན་ཆོས་རྗེ། གྲགས་པ་
དཔལ། སངས་རྒྱས་དཔལ་རིན་སོགས་བགྲངས་པའི་ཡུལ་ལས་འདས་པ་དང་། དེ་བཞིན་རྟོགས་
པའི་དབང་ཕྱུག་ལྷ་བཙུན་ཆེན་པོ་དང་། གཏེར་ཆེན་འགྱུར་མེད་རྡོ་རྗེ། འབྲི་གུང་རིན་ཆེན་ཕུན་
ཚོགས། རིག་འཛིན་འཇིགས་མེད་གླིང་པ། མི་འགྱུར་ནམ་མཁའི་རྡོ་རྗེ། འཇམ་དབྱངས་མཁྱེན་
བརྩེའི་དབང་པོ་རྣམས་ལ་ཡེ་ཤེས་སྒྱུ་མའི་སྐུས་རྗེས་སུ་བཟུང་ཞིང་ཞལ་གཟིགས་ལུང་བསྟན་གནང་
ནས་དོན་བརྒྱུད་འཛིན་པའི་བཀའ་གཏད་མཛད་དོ། །
ཐ་མའི་མཛད་པ་ཚོགས་པ་ལ་དབང་ཁྲིད་ཤིན་ཏུ་རྒྱས་པ་རྒྱབ་ཆོས་བཅས་གསུངས་ནས། རྒྱལ་
སྲས་བཟོད་པར་གནང་བའི་ཞལ་ཆེམས་དྲི་མ་མེད་པའི་འོད་དུ། འཁོར་བའིརང་བཞིན་སྔ་ནས་ཤེས་
ཟིན་ཏེ། །འཇིག་རྟེན་ཆོས་ལ་སྙིང་པོ་མེད་པའི་ཕྱིར། །ད་ནི་མི་རྟག་སྒྱུ་མའི་ལུས་འདོར་བས། །
གཅིག་ཏུ་ཕན་པའི་གདམས་ངག་བཤད་ཀྱིས་ཉོན། །ཅེསསོགས་ཀྱིས་སྣ་དྲངས་ནས། ཐུགས་རྗེ་
མངའ་བའི་མགོན་པོ་པདྨའི་ཞལ། །དབུགས་འབྱིན་མཛད་པ་དེ་ཡིས་དེང་བཟུང་བས། །འགྲོ་བའི་
དུས་བབ་མགྲོན་པོ་ལམ་ཞུགས་བཞིན། །འཆི་བས་དགའ་བའི་རྙེད་པ་ལེགས་གྲུབ་པ། །རྒྱ་མཚོར་
དོན་ཡོངས་གྲུབ་པའི་ཚོང་པ་དང་། །གཡུལ་ལས་རྣམ་པར་རྒྱལ་བའི་ལྷ་དབང་དང་། །བསམ་གཏན་
གྲུབ་པའི་བདེ་བས་ཆེས་ལྷག་གོ། ད་ནི་མི་སྡོད་པདྨ་ལས་འབྲེལ་རྩལ། །འཆི་མེད་བདེ་ཆེན་བཙན་ས་
འཛིན་དུ་འགྲོ། །ཞེས་པ་ལ་སོགས་པའི་ཞལ་ཆེམས་བསྟན་པས། རྒྱལ་སྲས་བཟོད་པ་སྤྱན་ཆབ་ཉིལ་
བཞིན་རྟེན་འབྲེལ་ངན་པ་དེ་འདྲ་མི་གསུང་བར་ཞུས་པས། རྟེན་འབྲེལ་ངན་རྒྱུ་ཅི་ཡོད། ད་ལྟ་དལ་
བའི་དུས་བྱས་པས། ད་གཟོད་བྲེལ་བའི་དུས་སུ་ཕན་པ་ཡིན་སོགས་དང་། ཁྱེད་རང་གཞན་དོན་ནུས་
14

ཀུན་མཁྱེན་ཀློང་ཆེན་པའི་རྣམ་ཐར་མདོར་བསྡུས།
པ་ཚོས། སྐལ་ལྡན་སློབ་མ་གང་བྱུང་ལ་རང་འདོད་ཀྱི་འཁྲིས་མེད་པར་སྨིན་གྲོལ་སྩོལ། མན་ངག་
སྟོན། དམ་ཆོས་ཉམས་སུ་ལེན་པ་རྣམས་ཀྱིས་འཇིག་རྟེན་གྱི་བྱ་བ་དོན་དུ་མི་གཉེར་བར་ཁྲེགས་ཐོད་
ཀྱི་དོན་ལ་མཉམ་པར་ཞོགས། མ་གོ་བར་བྱུང་ན་ཁོ་བོས་བྱས་པའི་ཡང་ཏིག་ཡིད་བཞིན་ནོར་བུ་འདི་
དགོས་འབྱུང་བསམ་འཕེལ་དང་འདྲ་བ་ཡིན་པས་ལྟ་རྟོག་ཞིབ་མོ་གྱིས་ནས་སྒོམས་དང་། འཁོར་བ་
ཟད་སར་བསྐྱལ་ནས་མྱང་འདས་གདོད་མའི་ས་ལ་སླེབས་པར་འགྱུར་རོ། །ཞེས་སོགས་འདུས་བྱས་
འཇིག་པ་ལས་བརྩམས་པའི་ཆོས་མང་པོ་གསུངས།
སླར་བསམ་ཡས་སུ་གདན་འདྲེན་བྱུང་བས་ཆོས་ཀྱི་འཁོར་ལོ་བསྐོར་བཞིན་དུ་རྒྱ་མ་དང་
བསམ་ཡས་བརྒྱུད་མཆིམས་ཕུ་དཔལ་གྱི་ནགས་ཁྲོད་དུ་ཕེབས། གནས་འདི་ནི་རྒྱ་གར་གྱི་དུར་ཁྲོད་
བསིལ་བའི་ཚལ་དང་མཚུངས་པ་ཡིན། གཞན་དུ་སྐྱེ་བ་ལས་འདིར་འཆི་བ་དགའ། ངའི་སྒྱུ་ལུས་གོག་
པོ་འདི་འདིར་འཇོག་པ་ཡིན་གསུངས་ནས་མཆིམས་ཕུ་ནགས་ཀྱི་དུར་ཁྲོད་གསང་ཆེན་མེ་ཏོག་ཕུག་ཏུ།
ད་ནི་སྒྱུ་ལུས་གོག་པོ་འདི་འདོར་བ་ཡིན་པས་ཁྱེད་རྣམས་ཅ་ཅོ་མ་བྱེད་པར་མཉམ་པར་ཞོག་ལ་སྡོད་
ཅེས་གསུངས་ནས་དགུང་ལོ་ང་དྲུག་བཞེས་པ་སྤྱི་ལོ༡༣༦༣བོད་རབ་བྱུང་དྲུག་པའི་ཆུ་མོ་ཡོས་ཀྱི་ལོ་
རྒྱལ་ཟླའི་ཚེས་བཅོ་བརྒྱད་ཀྱི་དྲོ་ཁར་ངོ་མཚར་བའི་ཆོ་འཕྲུལ་བསམ་གྱིས་མི་ཁྱབ་པར་འདུ་མཛད་དེ།
ཆོས་སྐུའི་བཞུགས་སྟངས་ཀྱིས་གདོད་མའི་ཟད་སར་གཤེགས་སོ། །
དེའི་ཚེ་རྡུལ་བྲལ་གྱི་ནམ་མཁའ་ལ་འཇའ་ཚོན་གྱི་གུར་དང་མེ་ཏོག་གི་ཆར་བབ་པ། སེ་བ་ལ་
སོགས་པའི་ལོ་འདབ་དང་མེ་ཏོག་སྣ་ཚོགས་ཁ་འབུས་པ། འགའ་ཞིག་འོད་གསལ་གྱི་རྟོགས་པ་ཕྱམ་
བརྡལ་བ་བཅས་ངོ་མཚར་བའི་ལྟས་ཟླ་མཆོད་ཀྱི་བར་རྒྱུན་ཆགས་པ་དང་། མཆོད་པའི་དུས་ཞག་
ཉེར་ལྔའི་བར་སྐུ་གདུང་ལ་ཙནྡན་དང་ག་བུར་གྱིས་ཀྱང་མཚོན་དུ་མེད་པའི་དྲི་བཟང་པོས་ཀུན་ཏུ་
ཁྱབ་ཅིང་། སྤུར་ཁང་དུ་སྤྱན་དྲངས་པའི་ཚེ་ས་ཆེན་པོ་འདི་ལན་གསུམ་དུ་གཡོས་ཤིང་ཐུགས་ལྗགས་
སྤྱན་གསུམ་ཞུགས་ཀྱིས་མ་རྨས་པ་དང་། ཁྱད་པར་དབུ་ཀླད་ཉམས་པ་མེད་པ་ཁ་དོག་དཀར་སེར་རྡོ་
བ་ལྟར་མཁྲེགས་པའི་གོང་བུ་ཤ་རི་རམ་གྱི་རང་བཞིན་སོགས་གདུང་རིགས་ལྔ་དང་། རིང་བསྲེལ་ཕྲ་
མོ་གྲངས་མེད་པ་དང་། ཞུན་ཐིག་ལས་ཚེ་དཔག་མེད་ལ་སོགས་པའི་སྐུ་དུ་མ་ཡང་བྱོན་ཅིང་། དེ་དག་
15

ཀུན་མཁྱེན་ཀློང་ཆེན་པའི་རྣམ་ཐར་མདོར་བསྡུས།
ཀྱང་འགྲོ་བའི་བསོད་ནམས་ཀྱི་ཞིང་དུ་འབྲེལ་ཚད་དོན་ལྡན་ཆེན་པོའི་ངང་དུ་བཞུགས་སོ། །
ཞེས་པ་འདི་ནི་སྔ་རབས་མཁས་པའི་གསུང་ལ་བརྟེན་ཏེ་ཁྲྀ་ཐར་འཇམ་བློར་འབོད་པས་སྤོས་
ལྡན་གྲོང་གི་རང་ཤག་ནས་བོད་རབ་གནས་ས་ཁྱི་ལོའི་ནག་པ་ཟླ་བའི་དམར་ཕྱོགས་ཀྱི་རྒྱལ་བ་
གཉིས་པར་བྲིས་པ་དགེ།། །།
16